
            ÚRAD  VLÁDY 

SLOVENSKEJ REPUBLIKY

      sekcia vládnej legislatívy
                                                                                                     Na rokovanie vlády SR

                                                                                                     Dňa  21. februára 2018
                                                                                                     K materiálu č. 6607/2018        
                                                                                                     K bodu č. 8
S  T  A  N  O V  I  S  K O
k návrhu zákona, ktorým sa mení a dopĺňa zákon č. 39/2007 Z. z. o veterinárnej starostlivosti v znení neskorších predpisov 
a ktorým sa menia a dopĺňajú niektoré zákony

________________________________________________________________________

I.
Návrh zákona, ktorým sa mení a dopĺňa zákon č. 39/2007 Z. z. o veterinárnej starostlivosti v znení neskorších predpisov a ktorým sa menia a dopĺňajú niektoré zákony na rokovanie vlády Slovenskej republiky predkladá podpredsedníčka vlády Slovenskej republiky a ministerka pôdohospodárstva a rozvoja vidieka Slovenskej republiky Gabriela Matečná na základe Plánu legislatívnych úloh vlády Slovenskej republiky na rok 2017.
II.
Cieľom predloženého návrhu zákona je spresnenie niektorých pojmov, úprava kompetencií štátnej veterinárnej a potravinovej správy, ako aj kompetencií regionálnych veterinárnych a potravinových správ v nadväznosti na problémy vyplývajúce z praktického výkonu veterinárnych kontrol alebo prameniace z legislatívy Európskej únie v oblasti veterinárnej starostlivosti a legislatívy upravujúcej potraviny živočíšneho pôvodu. 

Návrhom zákona sa upravujú ustanovenia o identifikácii a registrácii zvierat  v spojitosti s ustanoveniami o živých nálezoch zvierat, odchytu túlavých zvierat a ich umiestňovaní do karanténnych staníc a útulkov pre zvieratá. Návrh reaguje na problémy aplikačnej praxe v súvislosti s povinnosťami obcí pokiaľ ide o odchyt túlavých zvierat a ich umiestnenie do karanténnych staníc a útulkov pre zvieratá. Návrh zákona upravuje zriaďovanie  karanténnych staníc a útulkov pre zvieratá, umiestňovanie zvierat do nich a zriaďovanie staníc pre zvieratá, ktoré podliehajú veterinárnym opatreniam. Cieľom predloženej novely zákona je aj skrátenie doby, po uplynutí ktorej stráca bývalý vlastník túlavého zvieraťa vlastnícke právo k zvieraťu. Návrh zákona obsahuje aj úpravu podmienok použitia zvieraťa na účely verejného vystúpenia a jeho výcvik. 

Návrhom zákona sa zavádza nový systém registrácie chovov hospodárskych zvierat, nový systém schvaľovania prevádzkarní medikovaných krmív na ich prípravu a uvádzanie na trh a upravuje sa aj systém schvaľovania prevádzkarní pre produkty živočíšneho pôvodu v súvislosti s posúdením podmienok na ochranu zvierat. 

V novelizačnom článku II sa navrhuje aj zmena Občianskeho zákonníka, v zmysle ktorej má živé zviera osobitný význam a hodnotu ako živý tvor, ktorý je schopný vnímať vlastnými zmyslami a v občianskoprávnych vzťahoch má osobitné postavenie. 

V súvislosti s úpravou v novelizačnom článku I sa navrhuje novelizovať aj zákon č. 491/2001 Z. z. o organizovaní trhu s vybranými poľnohospodárskymi výrobkami v znení neskorších predpisov.
Predkladateľ deklaruje súlad návrhu zákona s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, ako aj s právne záväznými aktmi Európskej únie, medzinárodnými zmluvami a inými medzinárodnými dokumentmi, ktorými je Slovenská republika viazaná.

Návrh zákona podľa predkladateľa bude mať pozitívne aj negatívne vplyvy na rozpočet verejnej správy, negatívne vplyvy na podnikateľské prostredie, negatívne vplyvy na služby verejnej správy pre občana a negatívne aj pozitívne sociálne vplyvy. Návrh zákona nebude mať žiadne vplyvy na informatizáciu spoločnosti ani na životné prostredie.
Návrh zákona bol predmetom medzirezortného pripomienkového konania a jeho vyhodnotenie je súčasťou predloženého materiálu. Návrh zákona nie je predmetom vnútrokomunitárneho pripomienkového konania.

Návrh zákona sa predkladá na rokovanie vlády Slovenskej republiky s rozporom so Združením miest a obcí Slovenska. Predmetom rozporu sú tri zásadné pripomienky týkajúce sa predpokladaného finančného dopadu na štátny rozpočet a rozpočet obcí. 
III.
Legislatívna rada vlády Slovenskej republiky prerokovala predmetný návrh zákona dňa 13. februára 2018 a odporučila predkladateľovi do návrhu zákona zapracovať jej pripomienky a odporúčania a na rokovanie vlády Slovenskej republiky predložiť upravené nové znenie návrhu zákona.

V nadväznosti na navrhované doplnenie Občianskeho zákonníka v novelizačnom článku II Legislatívna rada vlády Slovenskej republiky osobitne upozornila predkladateľa na nedostatočnú úpravu zodpovednosti za škodu vo vzťahu k zvieratám. Súčasne upozornila aj na to, že je potrebné, aby Občiansky zákonník obsahoval komplexnú úpravu zodpovednostných vzťahov v súvislosti so zvieratami. Z tohto dôvodu bude v budúcnosti nevyhnutné doplniť ustanovenia Občianskeho zákonníka o takúto zásadnú úpravu. V súlade s týmto upozornením predkladateľ vypustil z článku II návrhu zákona čiastkovú a v tomto smere nedostatočnú úpravu obsiahnutú v ustanovení § 423a, ktorá nevyhovujúcim spôsobom upravovala zodpovednosť za škodu spôsobenú zvieraťom. 
IV.
Sekcia vládnej legislatívy Úradu vlády Slovenskej republiky konštatuje, že                  v  upravenom znení návrhu zákona, ktorým sa mení a dopĺňa zákon č. 39/2007 Z. z. o veterinárnej starostlivosti v znení neskorších predpisov a ktorým sa menia a dopĺňajú niektoré zákony, sú zapracované pripomienky (182 pripomienok) Legislatívnej rady vlády Slovenskej republiky a odporúča vláde Slovenskej republiky upravený návrh zákona schváliť, avšak ešte s týmito pripomienkami:

1. V čl. I je potrebné znenie novelizačného bodu 76 upraviť takto:
„76.  V § 19 odsek 8 znie:

„(8) Označiť zviera transpondérom môže len súkromný veterinárny lekár; koňovité zviera môže označiť aj kvalifikovaná osoba101a) poverená ministerstvom. Požiadavky na kvalifikovanú osobu ustanoví všeobecne záväzný právny predpis, ktorý vydá ministerstvo podľa § 53 písm. g).“.

Poznámka pod čiarou k odkazu 101a znie:

„101a) Čl. 18 ods. 3 vykonávacieho nariadenia Komisie (EÚ) 2015/262 zo 17. februára 2015, ktorým sa v zmysle smerníc Rady 90/427/EHS a 2009/156/ES stanovujú pravidlá týkajúce sa metód identifikácie zvierat čeľade koňovitých (nariadenie o pasoch pre kone) (Ú. v. EÚ L 59, 3.3.2015).“.“.
2. V čl. I novelizačnom bode 79 v § 21 ods. 2 je potrebné slová „zoznam tretích krajín, ich častí a fyzických osôb - podnikateľov a právnických osôb, z ktorých je povolený dovoz“ nahradiť slovami „zoznam fyzických osôb - podnikateľov a právnických osôb a tretích krajín alebo ich častí, z ktorých je povolený dovoz“.
3. V čl. I novelizačnom bode 84 v § 25 ods. 2 je potrebné slová „zoznam tretích krajín, ich častí a fyzických osôb - podnikateľov a právnických osôb, z ktorých je povolený dovoz“ nahradiť slovami „zoznam fyzických osôb - podnikateľov a právnických osôb a tretích krajín alebo ich častí, z ktorých je povolený dovoz“.
4. V čl. I je potrebné za novelizačný bod 194 vložiť nový novelizačný bod 195 v tomto znení: 

„195. V § 53 písm. g) sa na konci pripájajú tieto slová: „a požiadavky na kvalifikovanú osobu podľa § 19 ods. 8“.“.
Súčasne je potrebné doterajšie novelizačné body 195 až 201 označiť ako novelizačné body 196 až 202 a vykonať príslušné zmeny aj v osobitnej časti dôvodovej správy.

